钦定古今图书集成/明伦汇编/氏族典/第262卷 > 王义方
## 钦定古今图书集成/明伦汇编/氏族典/第262卷 > 王义方

按《唐书王义方传》：“义方，泗州涟水人，客于魏，孤且窭，
事母谨甚，淹究经术，性謇特，高自标树。举明经诣京
师，客有徙步疲于道者，自言父宦远方，病且革，欲往
省，困不能前。义方哀之，解所乘马以遗，不告姓名去。
由是誉振一时。不肯造请贵势，补晋王府参军，直弘
文馆。魏徵异之，欲妻以夫人之侄，辞不取。俄而征薨”，
乃娶。人问其然，曰：“初不附宰相，今感知己故也。”素善
张亮，亮抵罪，故贬吉安丞。久之，徙洹水，迁云阳。显庆
元年，擢侍御史。不再旬，会李义府纵大理囚妇淳于，
迫其丞毕正义缢死。义方劾奏，帝方安义府狡佞，恨
义方以孤士触宰相，贬莱州司户参军。岁终不复调，
往客昌乐，聚徒教授。母丧，隐居不出。卒年五十五。